Judiorã Pascua ewari ʉ̃rʉ ba b̶uasii.
Maud̶eeba Jesús Jerusalend̶aa wãsii.
Aria Dachi Akõre de mechiud̶e wãbariimare paka,
oeja maud̶e paloma nedobʉibadaurã unusii.
Maud̶e chi drua ãyarebena nejarra eneeduu nedobʉibadaurã mesad̶e akʉ panuu unusii.
Maka unusiid̶e,
Jesusba soa jʉ̃kara ab̶a wau adauped̶a,
maabae awara joma duabʉikasii ãchi oeja maud̶e paka baara.
Chi nejarra nedobʉibadaurã ãchi sẽetao ʉrikuasii maud̶e chi mesa jãwarikuaped̶a,
maabae chi paloma nedobʉibadaurãmaa jarasii:
—Chi ne kaebea joma ãyaa adoésturu.
Chacha de ne kaebea nedobʉibadau de waurã́sturu.
Maud̶e ichi baara nibabadaurãba kĩrabasid̶au Dachi Akõre bed̶ead̶e naka b̶ʉ kub̶uu:
«Bichi de mechiu mʉʉba ãrea kʉ̃ria b̶uud̶eeba mʉ biui».
Maka b̶uud̶e paare mechiurã aria panasid̶au.
Maarãba Jesusmaa jarasid̶au:
—Daimaa unubiáse Dachi Akõreba bichimaa jãka waubi b̶uu.
Jesusba panausii:
—Nau de mechiu ãriiduubʉrã,
mʉʉba ewari õbead̶e waya waui.
Maud̶e paare mechiurãba jarasid̶au:
—Nau Dachi Akõre de mechiu 46 año ba b̶uasii joma waud̶ai baita.
Mau bichiba ¿saka ewari õbead̶e joma waui a b̶uma?
Jesusba nau de mechiu asiid̶e ara ichi ʉ̃rʉbena jara b̶uasii.
Ichi chokae jiradusiid̶e ichi baara nibabadaurãba kĩrabasid̶au ichiba maka jarad̶a bad̶a.
Maud̶e ãchiba Dachi Akõre bed̶ead̶e b̶ʉ kub̶uu maud̶e Jesusba jarad̶a biawãra ijãasid̶au.
Judiorã Pascua ewarid̶e Jesús Jerusalend̶e b̶uasii.
Maud̶e ãrea ẽbẽrarãba ne poyaa waud̶akau wausiid̶e,
ãreaba ichid̶e ijãasid̶au.
Maamina Jesusba jomaurã kʉ̃risia kuitaa niid̶eeba ijãabasii ãchiba biawãra ijãa panuu.
Jomaurã sõ kuitaa niid̶eeba ab̶au bid̶a ichimaa ẽbẽrarã saka nuree jarad̶aabai panasid̶au.